Document ID: /roh_data/filtered/fineweb-2-filterrobots_roh.jsonl.gz/61615

Oz ha puspè cumenzà la scola. Per las scolas en il Surmeir è quai anc in pau pli spezial che uschiglio. Las emprimas classas vegnan puspè alfabetisadas en surmiran. Er a Savognin è rumantsch grischun istorgia per l’emprima classa, i vegn instruì en surmiran. RTR ha fatg ina visita.
Noss reporter Federico Belotti ha visità la scola a Savognin. El è tar Laura Bonifazi, la scolasta da l'emprima classa, che ha strusch pudì spetgar da beneventar las emprimas scolaras e scolars.
Noss reporter Federico Belotti cun impressiuns da quai di spezial per blers uffants. Cumenzà ha il di per els cun sa preschentar, quai en moda divertenta. Ins ha era gì l'empressiun ch'ils uffants han gì plaschair da puspè pudair cumenzar la scola.
A Savognin datti quest onn gist 21 scolaras e scolars ch’entschaivan l’emprima classa. Els tutgan tar ils emprims scolars che vegnan puspè instruids en surmiran.
Avant circa in onn avevan las radunanzas communalas da Lantsch, Albula/Alvra e Surses decidì da puspè instruir surmiran empè da rumantsch grischun en scola. Tut las classas ch’han entschet cun rumantsch grischun, vegnan vinavant alfabetisadas fin la fin da la temp da scola obligatoric.